7 Re swanetše go lebelela bjang go palelwa boitekong bja rena bja go phegelela go loka? Go ba gona, re ka se ke ra nyaka go nyenyefatša bogolo bja sebe. Ka nako e swanago, ga se ra swanela go lapa, ra nagana gore diphošo tša rena di re dira gore re be bao ba sa swanelegelego go hlankela Jehofa. Modimo wa rena wa kgaugelo o dirile tokišetšo ya go tsošološetša bao ba itsholago e le ka kgonthe gore ba amogelwe ke yena. Ela hloko mantšu a kgothatšago a moapostola Johane a rego: “Ke Le ngwalêla ditaba tšé, xore Le se kê la dira dibe.” Eupša o ile a oketša ka mo go swanetšego gore: “Xe xo ka ba le e a diraxo dibe [ka baka la go se phethagale mo go abetšwego], xôna re na le Morapeledi xo Tata wešo, Jesu Kriste.” (1 Johane 2:1) Ee Jehofa o neile sehlabelo sa Jesu sa topollo e le gore re ka Mo hlankela ka mo go amogelegago go sa šetšwe tlhago ya rena ya sebe. Na seo ga se re tutueletše go dira sohle seo re ka se kgonago gore re kgahliše Jehofa?